2007-es cannes-i fesztivál
A 60. cannes-i filmfesztivált 2007. május 16. és május 27. között rendezték meg Stephen Frears brit filmrendező elnökletével. A megnyitóest házigazdája Diane Kruger német színésznő volt, aki anyanyelvén kívül franciául és angolul is köszöntötte a mintegy 2400 díszvendéget. A rangos filmes eseményt hivatalosan tajvani színésznő és Manoel de Oliveira portugál filmrendező közösen nyitotta meg. A hivatalos versenyprogramban 22 nagyjátékfilm és 11 rövidfilm szerepelt; az Un certain regard szekcióban 19 játékfilm, a Cinéfondation keretében 16, míg versenyen kívül 12 új és 26 filmtörténeti alkotást vetítettek. A párhuzamos rendezvények Kritikusok Hete szekciójában 7 nagyjátékfilmet, 7 rövidfilmet és külön vetítéseken további 11 alkotást mutattak be, a Rendezők Kéthete elnevezésű szekció keretében pedig 23 nagyjátékfilm, 10 kisfilm és külön vetítéseken 3 alkotás vetítésére került sor.